Toni Aitan varastetussa tummanharmaassa Helkama S3 -pyörässä on runkolukko, spiraalilukko, pulloteline, ajotietokone ja lampputeline. Kuva: Toni Aitta

Erittäin röyhkeä pyörävaras iski Oulussa tiistai-iltapäivänä. Kun oululainen Toni Aitta meni auttamaan auton alle jäänyttä toista pyöräilijää, hänen oma pyöränsä vietiin hetkessä.

Toni Aitta pyöräili tiistaina kello 16.20 Kajaaninkadulla ja pysähtyi liikennevaloihin ravintola Hagia Sofian kohdalla. Hän kuuli selän takaa rysähdyksen ja kääntyi katsomaan. Aitta näki, että henkilöauto törmäsi pyöräilijään, joka lensi katuun.

"Olen mukana SPR:n toiminnassa ja ammattikin velvoittaa auttamaan", Aitta kertoo. Hän jätti pyöränsä ja riensi paikalle katsomaan liikkumatonta pyöräilijää. Myös autoilija pysähtyi ja tuli paikalle. Onnettomuuteen joutunut miespyöräilijä makasi noin minuutin kadulla. "Mies oli alkoholin vaikutuksen alaisena, ja juopon tuurilla hänelle ei käynyt pahasti", Aitta kertoo.

Kadulle oli pysähtynyt myös muutama muu pyöräilijä ja jalankulkija, joista yksi huusi äkkiä: "Nyt meni pyörä."

Tuntematon mies oli napannut Aitan pyörän ja polki sillä Kirkkokatua eteenpäin. Yksi paikalla olleista pyöräilijöistä lainasi Aitalle oman pyöränsä. Hän yritti saada varkaan tuoreeltaan kiinni, mutta tämä oli kadonnut.

"Varas oli mies, muita tuntomerkkejä en ehtinyt nähdä", Aitta kertoo.

Varastettu pyörä on vuonna 2013 ostettu vajaan 1000 euron hybridipyörä. Se on tummanharmaa Helkama S3, jonka taaemmassa penkkiputkessa on jojomallinen kiepille pyöritettävä irtolukko. Pyörässä on myös ajotietokone.

Toni Aitta teki pyörävarkaudesta rikosilmoituksen poliisille. "Odotan mielenkiinnolla, mitä mieltä poliisi ja vakuutusyhtiö ovat tapauksesta. Tällaisia ei varmaan tule monta vastaan", Aitta kommentoi.